সর্বহারা সিপিএম। তিনি সেই দলের বিধায়ক শুধু নন, কেরল বিধানসভার স্পিকার। সিঁড়ি দিয়ে ওঠানামায় এতটাই অসুবিধা হচ্ছিল যে তিনি রাজ্য কোষাগারের পয়সায় একটি চশমা কিনেছেন যার দাম পুরো ৫০ হাজার নয়, ৪৯ হাজার ৯০০ টাকা। এর মধ্যে ফ্রেমেরই দাম ৪৫ হাজার টাকা আর কাচের দাম ৪,৯০০ টাকা। প্রশ্ন হচ্ছে, চিকিৎসকের কথায় দামি কাচ হতে পারে, কিন্তু ফ্রেম কেন?
ডিবি বিনু নামে কোচির এক আইনজীবী শনিবার এই তথ্য সামনে আনেন। তথ্য জানার অধিকার আইনে (আরটিআই) কেরল বিধানসভার স্পিকার পি শ্রীরামকৃষ্ণনের চশমার দাম এবং তার বিল কী ভাবে মেটানো হয়েছে জানতে চান। তাতেই জানা গেছে ৫০ হাজারি চশমার কথা। 
এখানেই শেষ নয়, শ্রীরামকৃষ্ণনে নিজের চিকিৎসার জন্য ১৯ জানুয়ারি, ২০১৬ সরকারি খাত থেকে ৪ লক্ষ ২৫ হাজার টাকায় মেডিক্যাল বিলও মেটান।
এত দামি চশমা সম্পর্কে স্পিকার মশাই জানিয়েছেন, অনেকদিন থেকেই তাঁর চোখে সমস্যা হচ্ছিল। সিঁড়ি দিয়ে ওঠানামা করতেও সমস্যা হচ্ছিল। চিকিৎসক তাঁকে উন্নত মানের চশমা ব্যবহারের পরামর্শ দেন।
কেরলে এর আগে দামি চশমা বিতর্কে জড়িয়েছিলেন স্বাস্থ্যমন্ত্রী কে কে শৈলজা। ২৮ হাজার টাকার চশমা কিনে বিতর্কে জড়িয়েছিলেন তিনি। ২০০৪ সালে কেরলে তৎকালীন স্পিকার ভক্কম পুরুষোত্তমন এই রকম খরচে লাগাম টানতে উদ্যোগী হন। চশমার জন্য সরকারি খাত থেকে সর্বোচ্চ ৫ হাজার টাকা ধার্য হওয়া উচিত বলে প্রস্তাব রাখেন তিনি। এবার স্পিকারই ভাঙলেন সব রেকর্ড।
পশ্চিমবঙ্গের সিপিএম নেতা মানব মুখোপাধ্যায় মন্ত্রী থাকার সময়ে চশমা কিনে রেকর্ড গড়েছিলেন। ৩০ হাজার টাকার চশমার বিল আদায় করেছিলেন সরকারের কোষাগার থেকে। তাঁকে হারিয়ে দিলেন কেরল বিধানসভার সিপিএম স্পিকার শ্রীরামকৃষ্ণন।
তৃণমূল আমলে অবশ্য অন্য চিত্র। রাজ্যের মন্ত্রী সাবিত্রী মিত্র চশমার জন্য ১ লাখ টাকার বিল জমা দিয়েও মুখ্যমন্ত্রী মমতা বন্দ্যোপাধ্যায়ের হস্তক্ষেপে বিল ফিরিয়ে নেন।